Hromadná pripomienka občianskeho združenia Slovenská ornitologická spoločnosť/BirdLife Slovensko k materiálu Návrh zákona o rybárstve (LP/2017/751), ktorý bol na medzirezortné pripomienkovanie (portál SLOV-LEX) predložený Ministerstvom životného prostredia SR dňa 30.10.2017.

Materiál bol na portáli SLOV-LEX zverejnený tu:

<https://www.slov-lex.sk/legislativne-procesy/SK/LP/2017/751>

**Pripomienky k jednotlivým bodom návrhu zákona:**

**1 - k § 3, odstavec 5**

Žiadame doplniť v §3, odstavci 5 nasledovné dôvody obmedzenia výkonu rybárskeho práva, zrušenia rybárskeho revíru:

* ***ohrozenie chránených druhov rastlín, živočíchov a biotopov v rybárskych revíroch***
* ***ohrozenie predmetu ochrany chráneného územia, ktorého súčasťou je rybársky revír***
* ***výkon rybárskeho práva je v rybárskom revíri nezlučiteľný s realizáciou strategických dokumentov ochrany prírody, ktorých celospoločenský záujem presahuje záujmy výkonu rybárskeho práva***

Odôvodnenie:

V prípade negatívneho vplyvu výkonu rybárskeho práva na chránené druhy rastlín, živočíchov a biotopov, alebo ohrozením predmetu ochrany chránených území Ministerstvo obmedzí výkon rybárskeho práva alebo zruší rybársky revír v záujme zachovania priaznivého stavu území a populácií druhov. Ochrana prírody predstavuje celospoločenský záujem a presahuje záujmy výkonu rybárskeho práva. Výkon rybárskeho práva v územiach významných pre chránené druhy živočíchov a rastlín môže mať negatívny vplyv na populácie druhov v rovine vyrušovania počas obdobia rozmnožovania, migrácie, zimovania, zásahov do biotopov chránených druhov, až po negatívne zmeny v biotopoch v dôsledku intenzívneho rybárskeho využívania a prerybňovania vôd nevhodnými druhmi rýb.

**Túto pripomienku považujeme za zásadnú.**

**2 – k § 3**

Doplniť odstavec 10) s nasledovným znením: **Do rybárskych revírov sa nezahŕňajú chránené územia so stupňom ochrany 4. a 5.**

Odôvodnenie:

Účelom vyhlásenia chránených území je celospoločenský záujem ochrany prírody, ktorý je nadradený výkonu práva rybárstva. Navyše výkon práva rybárstva zhoršuje prírodné podmienky chránených území.

**Túto pripomienku považujeme za zásadnú.**

**3 - §4 odstavec 1 upraviť nasledovne:**

**Ministerstvo môže prideliť výkon rybárskeho práva vo vodných tokoch občianskemu združeniu, ktoré má v svojich stanovách výkon rybárskeho práva, alebo ochrany prírody. Organizácii spravujúcej lesný majetok štátu[[1]](#footnote-1)) a organizácii spravujúcej majetok vo vojenských obvodoch[[2]](#footnote-2)) pridelí ministerstvo výkon rybárskeho práva vo vodných tokoch nachádzajúcich sa na území, ktoré spravujú.**

Odôvodnenie:

Pôvodné znenie je diskriminačné voči iným občianskym združeniam a organizáciám ochrany prírody so záujmom o realizáciu chovu a ochrany ichtyofauny.

**Túto pripomienku považujeme za zásadnú.**

**4 – k § 6, odstavec 1**

Žiadame doplniť:

***Hospodárenie v rybárskych revíroch nesmie byť v rozpore s osobitnými predpismi (zákon č. 543/2002 Z.z. v znení neskorších predpisov, 364/2004 Z.z. v znení neskorších predpisov, strategická dokumentácia Štátnej ochrany prírody SR – programy starostlivosti a programy záchrany). Zarybňovacie plány v rybárskych revíroch v chránených územiach schváli Ministerstvo po odbornom posúdení Štátnou ochranou prírody SR, pričom správca revíru upraví zarybňovací plán podľa požiadaviek ŠOP SR alebo Ministerstva s ohľadom na predmet ochrany chráneného územia.***

Odôvodnenie:

Nastavenie hospodárenia v rybárskych revíroch nesmie negatívne vplývať na dosahovanie cieľov ochrany prírody, pri napĺňaní strategických cieľov ochrany prírody, ako aj národnej legislatívy v ochrane prírody, jej zložiek a životného prostredia. Ochrana prírody je celospoločenský záujem nadradený záujmom výkonu rybárskeho práva. Miera zarybňovania rybárskych revírov významne ovplyvňuje biologickú rozmanitosť predovšetkým v kaprových revíroch. Prerybnenie kaprovitými druhmi rýb negatívne vplýva na stav mokrade, rastlinstvo a živočíšstvo. V chránených územiach s predmetom ochrany požadujúcim špecifické charakteristiky biotopov (priehľadnosť vody, výskyt emerznej a submerznej vegetácie a pod.) je nutné zarybňovací plán upraviť na základe požiadaviek ochrany prírody v súlade so zachovaním priaznivého stavu území a populácií organizmov.

**Túto pripomienku považujeme za zásadnú.**

**5 – k § 6, odstavec 2**

Žiadame doplniť:

**O zarybňovacích plánoch vedie Ministerstvo evidenciu.**

Odôvodnenie:

Centrálna evidencia zarybňovacích plánov a ich prípadné zhodnotenie s ohľadom na ochranu životného prostredia a prírody môže dopomôcť k ďalšiemu vylepšeniu zarybňovacích plánov.

**Túto pripomienku považujeme za zásadnú.**

**6 – k § 6, odstavec 3**

Žiadame doplniť:

**Za nepôvodné druhy rýb pre účely tohto zákona, ktorých vysádzanie do prírodne cenných území a území s predmetom ochrany so špecifickými biotopovými podmienkami nezlučiteľnými s chovom druhov rýb s negatívnym dopadom na mokraďovú vegetáciu a kvalitu vodného prostredia, žiadame doplniť aj druhy rýb tolstolobik biely (*Hypophthalmichthys molitrix*), tolstolobik pestrý (*Hypophthalmichthys nobilis*), amur biely (*Ctenopharyngodon idella*). Vysádzanie predmetných druhov rýb s dokázateľne negatívnym dopadom na prirodzené ekosystémy požadujeme posudzovať ako kategóriu druhov rýb inváznych nepôvodných.**

Odôvodnenie:

Vysádzanie menovaných bylinožravých nepôvodných druhov rýb negatívne ovplyvňuje mokraďové ekosystémy a to intenzívnym spásaním submerznej a emerznej vegetácie, zhoršením kvality vody, úplnou likvidáciou chránených a ohrozených druhov vodných rastlín a biotopov živočíchov. V susedných krajinách je vysádzanie týchto druhov rýb do prírodných a poloprírodných lokalít obmedzené. Zarybňovanie predmetnými druhmi rýb zhoršuje kvalitu vodného prostredia s negatívnym dopadom na pôvodné druhy živočíchov. Žiadame nakladať s predmetnými druhmi rýb ako s inváznymi nepôvodnými.

**Túto pripomienku považujeme za zásadnú.**

**7 – k §7, odstavec 1**

Žiadame vypustiť slovo „najmä“.

Odôvodnenie:

Vyhlasovanie chránenej rybej oblasti výlučne za účelom ochrany pôvodného genofondu rýb.

**Túto pripomienku považujeme za zásadnú.**

**8 – k §13, odstavec 3**

Požadujeme ponechať dobu ochrany rýb na kaprovitých vodách so zákazom lovu v čase od 1. marca do 31. mája kalendárneho roku so zákazom organizovania rybárskych pretekov v období od 1. do 31. mája.

Odôvodnenie:

Organizovanie hromadných podujatí v máji má negatívny dopad na hniezdne spoločenstvá chránených druhov vtákov v dôsledku intenzívneho vyrušovania na mokradiach a dochádza tým k porušovaniu ustanovení zákona 543/2002 Z.z. o ochrane prírody a krajiny v znení neskorších predpisov.

**Túto pripomienku považujeme za zásadnú.**

**9 – k §15, odstavec 1, písm. f**

Požadujeme upraviť výmeru na 60 ha. A doplniť: V prípade potreby obmedzenia lovu z člna vrátane zavážania a zanášania Ministerstvo obmedzí na základe stanoviska ŠOP SR tieto činnosti aj na väčších vodných útvaroch, vrátane vodných tokov v záujme ochrany prírody.

Odôvodnenie:

Lov z člna a zavážanie návnad predstavuje na vodných plochách významne rušivý vplyv pre chránené druhy vtákov, predovšetkým na lokalitách s malou rozlohou. Negatívny dopad je najzávažnejší počas hniezdneho obdobia a v čase zhromažďovania migrujúcich a zimujúcich kŕdľov.

**Túto pripomienku považujeme za zásadnú.**

**10 – k §15, odstavec 1, písm. h**

Požadujeme upresniť nasledovne: **Zakazuje sa vyhradzovať si akýmkoľvek spôsobom miesto lovu, a to na takýto účel zrealizovanou úpravou terénu miesta lovu, ohraničením miesta lovu, dočasným alebo trvalým záberom miesta lovu, blokovaním miesta lovu vozidlami a plavidlami.**

Odôvodnenie:

Vyhradzovaním miesta lovu dochádza k obmedzovaniu ústavného práva na voľný pohyb v krajine.

**Túto pripomienku považujeme za zásadnú.**

**11 – k §15, odstavec 1, písm. h**

Požadujeme doplniť písmeno i) s nasledovným znením: **Zakazuje sa lov z akýchkoľvek prirodzených a umelých ostrovov.**

Odôvodnenie:

Ostrovy na riekach, vodných plochách predstavujú významné miesto pre výskyt, hniezdenie a úkryt vtáctva. Uskutočňovanie lovu z ostrovov predstavuje negatívny dopad na chránené druhy vtáctva, preto požadujeme obmedzenie tejto činnosti.

**Túto pripomienku považujeme za zásadnú.**

**12 – k § 18, písm. f**

Požadujeme zmeniť na znenie: **zakazuje sa používať ako nástrahu živú rybku, mŕtvu rybku alebo jej časti.**

Odôvodnenie:

Lov na živé alebo mŕtve nástrahové rybky, alebo ich časti nahradiť umelými návnadami.

**Túto pripomienku považujeme za zásadnú.**

**13 – k §21, odstavec 1**

Žiadame vypustiť slovo „najmä“.

Odôvodnenie:

Poskytovanie prostriedkov výlučne na ochranu pôvodného genofondu rýb.

**Túto pripomienku považujeme za zásadnú.**

**14 – k § 35**

Doplniť nový odstavec:

**V rybníkoch, rybochovných zariadeniach a v malých vodných nádržiach so 4. alebo 5. stupňom ochrany, alebo ak sú súčasťou chráneného vtáčieho územia, Ministerstvo obmedzí hospodársky chov rýb s ohľadom na predmet ochrany územia.**

Odôvodnenie:

V prípade, že je rybník, vodná nádrž alebo iné rybochovné zariadenie súčasťou chráneného územia, je nevyhnutné zosúladiť hospodársku činnosť v území s ohľadom na predmet ochrany v území. Ministerstvo na základe odborného stanoviska ŠOP SR obmedzí alebo úplne zakáže hospodárskych chov v chránených územiach.

**Túto pripomienku považujeme za zásadnú.**

**Všetky pripomienky majú charakter zásadnej pripomienky.**

V prípade, že Ministerstvo nevyhovie hromadnej pripomienke, žiadame uskutočnenie rozporového konania, na ktoré budú písomne pozvaní nižšie uvedení zástupcovia verejnosti.

Mgr. Ján Gúgh, PhD., SOS/BirdLife Slovensko, Zelinárska 4, 821 08 Bratislava, gugh@vtaky.sk, 0907149152

Mgr. Jozef Ridzoň, SOS/BirdLife Slovensko, Zelinárska 4, 821 08 Bratislava, ridzon@vtaky.sk, 0902222160

1. ) § 50 zákona č. 326/2005 Z. z. o lesoch v znení neskorších predpisov. [↑](#footnote-ref-1)
2. ) § 5 ods. 4 zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov. [↑](#footnote-ref-2)